এসএফডিসি-র ডিরেক্টর সৌম্যজিৎ দাস জানান, রাজারহাটে হিডকোর কাছে একটি জলাশয় নেওয়া হয়েছিল কিছু দিন আগে। সেই জলাশয়েই এই মাছ পাওয়া গিয়েছিল। তার পর থেকেই এই মাছ চাষের ওপর জোর দেওয়া হচ্ছে। নলবনেও এর চাষ শুরু হয়েছে। এ ছাড়াও চিংড়িঘাটা থেকে সাত কিলোমিটার ভেতরে গোলতলা জলাশয়েও এর চাষ হচ্ছে। এই মাছটা খুব দ্রুত বংশবৃদ্ধি করে। ফলে চাষ ভালো হচ্ছে। এর স্বাদও ভালো। এ রাজ্যে পরিচিত খয়রা মাছের মতো দেখতে, ওজনে ১০০ গ্রামের কাছাকাছি। নলবনের ফুডপার্কে এই মাছের নানান পদ- ঝোল, ভাজা, বাটি চচ্চরি রান্না করে রাখা হচ্ছে। যা খাদ্যরসিক বাঙালির মন জয় করেছে। এসএফডিসি-র প্রতিটি গাড়িতেও প্যাকিং করে এই মাছ বিক্রি হচ্ছে। এ পর্যন্ত কমবেশি ১৭০ কেজি এই মাছ বিক্রি করে আয় হয়েছে কয়েক লক্ষ টাকা। এর চাষ আরও বাড়ানোর জন্য বর্ধমান আর বিষ্ণুপুরেও এর চাষ করার ব্যবস্থা করা হচ্ছে।